ສຫລ ​​ພິຈາລະນາ ຈະເອົາ ​ເກົາຫຼີ​ເໜືອ ຄືນ​ເຂົ້າ​​ບັນຊີ ພວກ​​ລັດ​ທີ່​ສະໜັບສະໜຸນ ​ການ​ກໍ່​ການ​ຮ້າຍ
ແລະສະຫະລັດ​ກຳລັງ ​ເຈລະຈາ​ກັບ​ຈີນ ​ເພື່ອ​ເບິ່ງ​ວ່າ ຈີນ​ຈະ​ສາມາດ​ຊ່ວຍ ​ຂັດຂວາງ​ ການ​ໂຈມ​ຕີ​ທາງ​​ໄຊ​ເບີ ຈາກ​ພຽງ​ຢາງ​ນັ້ນ ​ໄດ້​ຫລື​ບໍ່?
ກະຊວງການຕ່າງປະເທດຈີນຖະແຫລງວ່າ ຕົນບໍ່ມີຂໍ້ມູນພຽງພໍ ທີ່ຈະກຳນົດໄດ້ວ່າ ລາຍງານຂ່າວທີ່ວ່າ ເກົາຫລີເໜືອ ໄດ້ໃຊ້ ສະຖານທີ່ຂອງຈີນ ທຳການໂຈມຕີທາງໄຊເບີ ຫລື ລັກລອບເຈາະ ເອົາຂໍ້ມູນທາງຄອມພິວເຕີ ຂອງບໍລິສັດ Sony Pictures ນັ້ນ ມີຄວາມຈິງ ໂຄສົກກະຊວງຕ່າງປະເທດຈີນ ທ່ານນາງ Hua Chunying ກ່າວໃນວັນຈັນມື້ນີ້ວ່າ ຈີນແມ່ນ   ແລະຈະບໍ່ລົງຄວາມເຫັນໃດໆ ຖ້າບໍ່ມີຂໍ້ມູນຢ່າງພຽງພໍ ຢ່າງໃດກໍຕາມ ໂຄສົກ Hua ເວົ້າວ່າ ຈີນຄັດຄ້ານຕໍ່ການໂຈມຕີ ຕໍ່ຝ່າຍທີສາມ ຜ່ານການ ໃຊ້ສະຖານທີ່ຂອງອີກປະເທດໜຶ່ງນັ້ນ ແລະກໍພ້ອມແລ້ວ ທີ່ຈະທຳການສົນທະນາຫາລື ກັບປະເທດອື່ນໆ ສະຫະລັດກຳລັງເຈລະຈາກັບຈີນ ເພື່ອເບິ່ງວ່າ ຈີນຈະສາມາດຊ່ວຍຂັດຂວາງການໂຈມຕີ ທາງໄຊເບີ ຈາກພຽງຢາງນັ້ນໄດ້ຫລືບໍ່? ປະທານາທິບໍດີສະຫະລັດ ທ່ານບາຣັກ ໂອບາມາ ກ່າວວ່າ ສະຫະລັດກຳລັງພິຈາລະນາ ຄືນເບິ່ງວ່າ ຈະນຳເອົາເກົາຫຼີເໜືອ ເຂົ້າໃສ່ໃນບັນຊີຂອງລັດ ທີ່ສະໜັບສະໜຸນການກໍ່ການຮ້າຍນັ້ນ ຄືນຫຼືບໍ່ ຫຼັງຈາກທີ່ໄດ້ມີການລັກລອບເຈາະຂໍ້ມູນ ບໍລິສັດ Sony Pictures ຊຶ່ງບັນດາເຈົ້າໜ້າທີ່ສະຫະລັດ ໄດ້ຖິ້ມໂທດໃສ່ພຽງຢາງນັ້ນ ໃນການໂອ້ລົມກັບໂທລະພາບ CNN ໃນລາຍການ State of the Nation ນັ້ນ ທ່ານ ໂອບາມາ ກ່າວວ່າ ທ່ານບໍ່ຖືວ່າການເຈາະຂໍ້ມູນດັ່ງກ່າວ ເປັນການກະທຳຂອງສົງຄາມ ແຕ່ເປັນແບບຢ່າງຂອງການໂຈມຕີ ທາງໄຊເບີ ຫລື ທາງອິນເຕີແນັດ ທີ່ແພງທີ່ສຸດ ແລະ ສ້າງຄວາມເສຍຫາຍຫຼາຍທີ່ສຸດ ຍີ່ປຸ່ນ ກໍໄດ້ປະນາມການໂຈມຕີເຈາະຂໍ້ມູນດັ່ງກ່າວ ເຊັ່ນກັນ ຫົວໜ້າຫ້ອງວ່າການລັດຖະບານຍີ່ປຸ່ນ ທ່ານ Yoshihide Suga ກ່າວໃນວັນຈັນມື້ນີ້ວ່າ ຍີ່ປຸ່ນ ແມ່ນທຳການຕິດຕໍ່ພົວພັນ ຢ່າງໃກ້ຊິດ ກັບວໍຊິງຕັນ ກ່ຽວກັບເລື້ອງນີ້ ທ່ານ Suga ກ່າວວ່າ ການໂຈມຕີເຈາະຂໍ້ມູນ ກໍເປັນບັນຫາ ທີ່ຮ້າຍແຮງ ຕໍ່ຄວາມໝັ້ນຄົງ ແຫ່ງຊາດຂອງຍີ່ປຸ່ນ ຄືກັນ ເກົາຫຼີເໜືອ ປະຕິເສດວ່າ ຕົນບໍ່ມີຄວາມຮັບຜິດຊອບ ໃນການເຈາະຂໍ້ມູນ ທາງຄອມພິວເຕີຂອງບໍລິສັດ Sony Pictures ແລະນຳເອົາ ອີແມວທີ່ໜ້າອັບອາຍ ແລະຂໍ້ມູນສ່ວນຕົວຂອງຫຼາຍໆຄົນ ລົງເຜີຍແຜ່ທາງອິນເຕີເເນັດ ພວກເຈາະຂໍ້ມູນ ຫຼື hackers ທີ່ເອີ້ນໂຕເອງວ່າ ຜູ້ພິທັກສັນຕິພາບ ຫຼື the Guardians of Peace ໄດ້ເຕືອນວ່າ ພວກທີ່ໄປເບິ່ງຮູບເງົາ ເລື້ອງ  ຈະປະສົບ ກັບ  ຮູບເງົານີ້ ເປັນຮູບເງົາຕະຫລົກ ກ່ຽວກັບແຜນການຂອງ ອົງການສືບລັບ ຫຼື CIA ຂອງສະຫະລັດ ວ່າຈ້າງນັກຂ່າວ 2 ຄົນ ໃຫ້ໄປສັງຫານຜູ້ນຳ ເກົາຫຼີເໜືອ ທ່ານ Kim Jong Un ບໍລິສັດ Sony ໄດ້ຍົກເລີກ ໝາຍກຳນົດການນຳເອົາຮູບເງົາເລື້ອງຕະຫລົກ ດັ່ງກ່າວນັ້ນ ອອກສາຍໃນວັນທີ 25 ທັນວານີ້